b'\n_START_ARTICLE_\nPopie\xc5\xbe\xc4\x97 Joana\n_START_SECTION_\nLegendos\n_START_PARAGRAPH_\nPirm\xc4\x85 kart\xc4\x85 legenda apie moter\xc4\xaf popie\xc5\xbe\xc4\x99 pasirod\xc4\x97 1250 m. kronikininko dominikono J. de Maijy pasaulio kronikoje, bet joje dar neminimas popie\xc5\xbe\xc4\x97s vardas. Kronikininkas Martynas fon Tropau \xe2\x80\x9ePontifiku ir imperatori\xc5\xb3 kronikoje\xe2\x80\x9c (Chronicon pontificum et imperatorum \xe2\x80\x93 apie 1272 \xe2\x80\x93 1277 m.) j\xc4\x85 jau \xc4\xaftrauk\xc4\x99s \xc4\xaf popie\xc5\xbei\xc5\xb3 istorij\xc4\x85 tarp Leono IV (847\xe2\x80\x93855 m.) ir Benedikto III (855\xe2\x80\x93858 m.) ir nurod\xc4\x99s, kad ji vald\xc5\xbeiusi kaip popie\xc5\xbeius Jonas Anglas i\xc5\xa1 Mainco (Johannes Anglicus). Kiti \xc5\xa1altiniai j\xc4\x85 vadina Jonu Angelu (Johannes Angelicus); \xc4\x8dia tiksliai nurodyta, kad jos pontifikatas truko 2 metus, 7 m\xc4\x97n. ir 4 dienas._NEWLINE_V\xc4\x97lesni autoriai perimdavo \xc5\xa1i\xc4\x85 tariamai istorin\xc4\x99 med\xc5\xbeiag\xc4\x85 ir prira\xc5\xa1ydavo nauj\xc5\xb3 fakt\xc5\xb3. Anot vienos legendos, ji buvo kilusi i\xc5\xa1 At\xc4\x97n\xc5\xb3, apsimetusi vyru Romoje dirbo notare ar mokytoja, nes moterys tuo metu Romoje negal\xc4\x97jo u\xc5\xbeimti toki\xc5\xb3 pareig\xc5\xb3. Taip jai es\xc4\x85 pavyko tapti ir popie\xc5\xbee. Apgaul\xc4\x97 buvo pasteb\xc4\x97ta tik tada, kai ji per procesij\xc4\x85 pagimd\xc4\x97 k\xc5\xabdik\xc4\xaf. Anot kitos legendos, ji demaskuota, kai nukrito nuo arklio; \xc4\xafsiutusi minia j\xc4\x85 u\xc5\xbem\xc4\x97\xc4\x8diusi akmenimis ir palaidojusi mirties nuosprend\xc5\xbeio vietoje. Pasak XIV a. legendos, ji d\xc4\x97l to atgailavusi vienuolyne ir buvusi palaidota s\xc5\xabnaus, Ostijos kardinolo. Manoma, legendos gal\xc4\x97jo atsirasti neteisingai perskai\xc4\x8dius u\xc5\xbera\xc5\xa1\xc4\x85 ant atrastos senos statulos. V\xc4\x97lyvaisiais viduram\xc5\xbeiais \xc5\xa1ia istorija buvo tikima, humanistai ir protestantai ja pasinaudodavo polemikoje su katalikais. Jos istori\xc5\xa1kumu vienas pirm\xc5\xb3j\xc5\xb3 suabejojo vokie\xc4\x8di\xc5\xb3 istorikas J. Aventinas (1477\xe2\x80\x931534 m.).'